Talle vrae oor Mabuza se gesondheid en oorsese reiseAdjunkpresident David Mabuza (Foto: Motshwari Mofokeng, ANA) Die DA gaan ’n aansoek ingevolge die Wet op die Bevordering van Toegang tot Inligting (Paia) by die presidensie indien om ’n volledige uiteensetting te eis van die koste van adj.pres. David Mabuza se vorige en onlangse reise na Rusland. “Noudat Mabuza terug en weer gesond is, moet hy en sy kantoor deursigtigheid verskaf oor die besonderhede van die reis,” het Solly Malatsi, DA-woordvoerder oor die presidensie, gesê. Mabuza het vroeër die week weer in Suid-Afrika aangekom nadat hy in Rusland was vir mediese behandeling. Matshepo Seedat, Mabuza se woordvoerder, het einde Junie gesê die adjunkpresident het ’n “paar dae” se verlof by die president versoek om ’n geskeduleerde mediese konsultasie in Rusland op te volg. Seedat het gesê die besoek is ŉ opvolg op vorige mediese ondersoeke wat die adjunkpresident in Rusland ondergaan het. Daar is sedert verlede jaar al meer vrae oor die adjunkpresident se gesondheid nadat hy weens gesondheidsredes sommige verpligtinge moes misloop. Daar is ook kommer oor of Mabuza sy amptelike pligte kan nakom. Sondagkoerante het berig Mabuza ly aan ’n geheimsinnige bloedkwaal. Hy ontvang al van 2015 af mediese behandeling nadat hy glo vergiftig is toe hy nog premier van Mpumalanga was. Mabuza het van daar af al verskeie kere Rusland toe gevlieg vir behandeling. Volgens Malatsi het Mabuza se kantoor aangedui dat die adjunkpresident self vir sy onlangste besoek aan Rusland betaal het. Die DA soek egter bewyse dat Mabuza inderdaad self hiervoor betaal het. “Alhoewel Mabuza geregtig is op privaatheid rakende sy mediese toestand, is die koste daaraan verbonde wel van kommer vir die publiek – veral as daar ’n moontlikheid is dat dit deur hulle gefinansier is.” Malatsi het daarop gewys dat daar die afgelope paar jare “bitter min deursigtigheid” was oor Mabuza se besoeke aan Rusland. Hy het ook in 2015 en 2018 Rusland toe gereis vir mediese behandeling. Die DA het ook vroeër ’n beroep op lt.genl. Zola Dabula, geneesheer-generaal van die Suid-Afrikaanse Nasionale Weermag, gedoen om die publiek op hoogte te bring van wat Mabuza makeer. “Die adjunkpresident se langdurige afwesigheid weens mediese redes is kommerwekkend,” het Malatsi gesê. “Mabuza is ’n skaars figuur in die regering, en as hy tyd nodig het om van sy pligte af te sien, moet hy die tyd kry wat hy nodig het om te herstel en op sy gesondheid te fokus sonder die onderbrekings wat die eise van sy amp behels. “Die adjunkpresident het die reg op privaatheid, maar sy langdurige afwesigheid van sy amptelike pligte kan nie geheim bly nie.”